***Only Yesterday*** (japanski *おもひでぽろぽろ*, *Omoide Poro Poro*) hvaljena je japanska anime humorna drama iz 1991. koju je režirao Isao Takahata. To je Takahatin najslavniji film, uz anime *Groblje krijesnica*. Ujedno je peti film kojeg je producirao studio Ghibli.

Radnja se odvija oko 27-godišnje djevojke koja jednog godišnjeg odmora otiđe na izlet u jednu farmu te se usput prisjeća svoje mladosti u osnovnoj školi te preispituje da li je zadovoljna sadašnjim životom. Usprkos tome što je film realistična i intimna drama, bio je neočekivani hit u japanskim kinima. U časopisu *Animage*, *Only Yesterday* se 1992. našao na visokom petom mjestu na popisu najboljih animea godine sa ukupno 427 glasa.

Radnja
------

Tokyo. **Taeko Okajima** je mlada djevojka koja sa 27 godina radi u jednoj tvrtci. Jednog dana uzima godišnji u trajanju od 10 dana i odluči otputovati van iz velegrada u prirodu, točnije kod farme rođaka supruge njene starije sestre. Tijekom svojeg putovanja počne se sjećati svojih dana u osnovnoj školi, kada je imala 10 godina i proživljavala razne putolovine, u razmjeru od ugodnih do neugodnih - sramila se kada se na zidu pojavio natpis da je dečko Hirota zaljubljen u nju, borila se sa ocjenama iz matematike, u školi su ih učili o njihovoj prvoj menstruaciji, glumila je u kazališnoj predstavi, svađala se sa sestrama...U sadašnjosti, Taeko na kolodvoru upozna mladiča **Toshija**, poznanika njene sestre, koji ju autom odvede do farme. Kako vrijeme prolazi, Taeko sve više uživa u njegovom društvu i u životu u prirodi, pa se počne pitati da li se zaljubila u njega...

Glasovi
-------

* Miki Imai - Taeko sa 27 godina
* Youko Honna - Taeko sa 10 godina
* Toshira Yanagiba - Toshio
* Mayumi Iizuka - Tsuneko Tani

Kritike
-------

Kritičar *Kjeldoran* je zaključio: "...I nagrada za najbolji razvoj likova ide...Točno, još jednom remek-djelu studija Ghibli kojeg je potpisao Isao Takahata. Definitivan vrhunac u karakterizaciji likova je dosegnut sa **Only Yesterday** jer se svaka minuta posvećuje u davanju dubine Taeko (junakinji ovog animea). Polako i sigurno pobijeđuje u utrci; *Only Yesterday* uzima svoje vrijeme kako bi se osiguralo da je sve baš kako treba...Iako postoji određen sukob između glavne priče i dugih "flashbackova", pošto oni stvaraju svoju vlastitu radnju, može čovjeka natjerati da zaboravi da gleda jedan film umjesto dva, no oni koji su uživali u nježnoj naraciji animea *Oceanski valovi* će sigurno uživati u ovom filmu. Samo se osigurajte da pogledate film do nevjerojatne odjavne špice; taj kraj osigurava da shvatite vrline dvosatne karakterizacije likova".

Kritičar *Sam Yu* je na siteu *THEManime.org* također hvalio film: "Radnja nije bila ništa posebno, no to nije ni bitno. Primjetio sam da sam bio puno više zaokupljen karakterizacijom junakinje Taeko nego što sam pratio bilo što u radnji. Način na koji je film prelazio sa odrasle Taeko na Taeko iz osnovne škole i natrag je isprva bilo konfuzno, no čim sam shvatio što se događa izgleda da je koncept jako dobro funkcionirao...Nije bilo puno toga što mi se nije svidjelo u ovom filmu. Ukratko, ako volite studio Ghibli, *Only Yesterday* je odličan film za pogledati - a ako niste nikada čuli za njega, onda vas može biti sram".

Izvori
------

1. ↑  „*Animage - Animation 14th Grand Prix*". Animage. Svibanj 1992. Pristupljeno 8. veljače 2012.
2. ↑  Kjeldoran *Only Yesterday - Review* Animeacademy. Preuzeto 1. listopada 2008.
3. ↑  Sam Yu *Only Yesterday - Review* THEManime. Preuzeto 1. listopada 2008.

Vanjske poveznice
-----------------

* *Only Yesterdays* na IMDb-u (`en`)
* *Only Yesterday* na Anime News Network
* *Only Yesterday* na MyAnimeList

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 307479895
* NDL: 001165144

 |